Γιώργος Τσαλμπούρης

Ο **Γιώργος Τσαλμπούρης** (Βέροια, 22 Ιουνίου 1996) είναι Έλληνας επαγγελματίας καλαθοσφαιριστής. Με ύψος 2,18 μέτρα αγωνίζεται ως πάουερ φόργουορντ / σέντερ στον Πανιώνιο. 

## Πρώιμη σταδιοδρομία
Ο Τσαλμπούρης, στα πρώτα του βήματα, αγωνίστηκε για τον Πιερικό Αρχέλαο στη Β΄ Εθνική, στο 3ο επίπεδο του ελληνικού συστήματος καλαθοσφαίρισης, κατά την περίοδο 2013–14. 

## Κολεγιακή σταδιοδρομία
Την περίοδο 2014–15, ο Τσαλμπούρης έπαιξε για τους Άιοβα Στέιτ Σάικλονς. Ήταν ο έβδομος παίκτης με ύψος πάνω από 2,13 στην ιστορία του πανεπιστημίου. Έπαιξε σε 8 παιχνίδια και είχε μέσο όρο 1.4 πόντους, 0.8 ριμπάουντ, 0.3 ασίστ και 0.1 κλεψίματα ανά παιχνίδι, σε 4.4 λεπτά ανά παιχνίδι. Τον Αύγουστο του 2015, αφού έπαιξε μία χρονιά με τους Σάικλονς, εγκατέλειψε το σχολείο και επέστρεψε στην Ελλάδα για να παίξει επαγγελματικά. 

## Σταδιοδρομία
Τον Αύγουστο του 2015, υπέγραψε πενταετές συμβόλαιο με την ΑΕΚ.  Έγινε αυτόματα πρόωρο ντράφτ 2 χρόνια νωρίτερα, λόγω του ότι έπαιξε ένα χρόνο επαγγελματικής καλαθοσφαίρισης, αμέσως μετά από ένα χρόνο κολεγιακής καλαθοσφαίρισης στη NCAA Division I, καθώς και έχοντας προηγουμένως αγωνιστεί στο πλαίσιο ενός εθνικού πρωταθλήματος καλαθοσφαίρισης, προτού να συμμετάσχει στο κολεγιακό μπάσκετ. Έτσι εισήχθη αυτόματα στο ντράφτ του 2016, αλλά δεν επιλέχθηκε μετά από δύο γύρους. 

Το 2017, δανείστηκε από την ΑΕΚ στον Κολοσσό Ρόδου, με τον οποίο έβαζε 4.1 πόντους και 3 ριμπάουντ ανά αγώνα σε 18 παιχνίδια πρωταθλήματος.  

Στις 17 Φεβρουαρίου 2019, κέρδισε με την ΑΕΚ το Διηπειρωτικό Κύπελλο 2019. Τη σεζόν 2018–19 έπαιξε σε 21 παιχνίδια πρωταθλήματος με την ΑΕΚ, μετρώντας 3.8 πόντους και 1.8 ριμπάουντ σε 10 λεπτά ανά αγώνα, σουτάροντας με 69% στα δίποντα και με 35% στα τρίποντα.

Τον Νοέμβριο του 2019, συμφώνησε μέχρι το τέλος της σεζόν με τον Κολοσσό Ρόδου, με ελεύθερη μεταγραφή. Εκεί μέτρησε 6.5 πόντους και 1.8 ριμπάουντ ανά αγώνα, έχοντας 58% στα δίποντα και 36.4% στα τρίποντα, στα 19 λεπτά που έπαιζε ανά αγώνα στις 11 συμμετοχές του πριν διακοπεί το πρωτάθλημα, λόγω της πανδημίας του κορονοϊού.

Τον Σεπτέμβριο του 2020, ανακοινώθηκε από τον Π.Α.Ο.Κ, με συμβόλαιο ενός έτους. Την σεζόν 2020–21 αγωνίστηκε σε 18 παιχνίδια πρωταθλήματος και είχε μέσο όρο 5.67 πόντους και 1.78 ριμπάουντ με 48.15% στα δίποντα, 37.84% στα τρίποντα και 61.54% στις βολές σε σχεδόν 15 λεπτά συμμετοχής. 

Στις 22 Αυγούστου 2021, υπέγραψε συμβόλαιο συνεργασίας με τον Απόλλωνα Πατρών. Τη σεζόν 2021–22, έκανε την καλύτερη σεζόν της καριέρας του με τον Απόλλωνα Πάτρας στο Πρωτάθλημα Ελλάδας μετρώντας 14.9 πόντους, 5.6 ριμπάουντ, 1.1 ασίστ, 0.7 μπλοκ και 0.5 κλεψίματα. Εκείνη τη χρονιά, ήταν ο πρώτος Έλληνας σκόρερ του ελληνικού πρωταθλήματος. 

Στις 22 Σεπτεμβρίου 2022, συμφώνησε με την Ρεάλ Μπέτις για την αγωνιστική σεζόν 2022–23. Στις 17 Φεβρουαρίου 2023, αποτέλεσε παρελθόν για την ισπανική ομάδα. Σε 14 αγώνες στο πρωτάθλημα Ισπανίας είχε 8.8 πόντους με 40% έξω από 6.75 μέτρα και 2.9 ριμπάουντ σε περίπου 19 λεπτά μέσο όρο συμμετοχής.

Στις 25 Φεβρουαρίου 2023, υπέγραψε ως το φινάλε της σεζόν 2022–23 με την ισπανική Μπιλμπάο. Μέχρι το τέλος της σεζόν είχε 12.3 πόντους και 4.3 ριμπάουντ στο Μπάσκετμπολ Τσάμπιονς Λιγκ και 6.6 πόντους, 2.9 ριμπάουντ στο πρωτάθλημα Ισπανίας. Στις 10 Ιουλίου 2023, ανανέωσε με την ομάδα για ένα ακόμα χρόνο.

Στις 25 Ιουλίου 2024, ανακοινώθηκε με τον Πανιώνιο. Τη σεζόν 2024-25, μέτρησε στο ελληνικό πρωτάθλημα 8.1 πόντους και 2.9 ριμπάουντ ανά 20 λεπτά συμμετοχής. Στις 14 Ιουνίου 2025, ανακοινώθηκε η παραμονή του στην ομάδα της Νέας Σμύρνης μέχρι το 2026.

## Εθνική Ελλάδας
Ο Τσαλμπούρης ήταν μέλος των μικρών εθνικών ομάδων της Ελλάδας. Με τις μικρές εθνικές ομάδες της Ελλάδας, έπαιξε στα ακόλουθα τουρνουά: στο Ευρωπαϊκό Πρωτάθλημα U16 του 2012, στο Ευρωπαϊκό Πρωτάθλημα U18 του 2014, στο Παγκόσμιο Πρωτάθλημα U19 του 2015, στο Ευρωπαϊκό Πρωτάθλημα U20 του 2015 και στο Ευρωπαϊκό Πρωτάθλημα U20 Β Κατηγορία του 2016, όπου κέρδισε ένα χάλκινο μετάλλιο. 

Έγινε μέλος της Εθνικής Ελλάδας το 2017.

## Τίτλοι-Διακρίσεις

### Εθνική Ομάδα

* 4η θέση στο Παγκόσμιο Πρωτάθλημα U19: (2015)
* Χάλκινο μετάλλιο (3η θέση) στο Πανευρωπαϊκό Πρωτάθλημα U20, Division B: (2016)

### Συλλογικοί

#### [[Α.Ε.Κ. (καλαθοσφαίριση)|Α.Ε.Κ.]]

* Διηπειρωτικό Κύπελλο: (2019)

#### [[Ρεάλ Μπέτις Μπαλονθέστο|Ρεάλ Μπέτις]]
* Κύπελλο Ανδαλουσίας: (2022–2023)

### Ατομικοί

* Ελληνικό All-Star Game Νέων: (2018)
* Νικητής στο διαγωνισμό καρφωμάτων στο Ελληνικό All-Star Game: (2018)

## Παραπομπές


## Εξωτερικοί σύνδεσμοι

* Προφίλ στο EuroCup
* Προφίλ στο Champions League
* Προφίλ στη FIBA (αρχείο) 
* Προφίλ στο Eurobasket.com
* Προφίλ στο Ελληνικό Πρωτάθλημα
* Προφίλ στο NBADraft.net
* Προφίλ στο Draftexpress.com

Κατηγορία:Έλληνες καλαθοσφαιριστές
Κατηγορία:Πάουερ φόργουορντ
Κατηγορία:Σέντερ
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Β΄ Εθνικής Ελλάδας
Κατηγορία:Καλαθοσφαιριστές ελληνικών συλλόγων
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Κολοσσού Ρόδου
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Ρεάλ Μπέτις Μπαλονθέτο
Κατηγορία:Καλαθοσφαιριστές Πανιωνίου